 हर कोई भाएं ओह् भारत सरकार होऐ, पाकिस्तान सरकार होऐ, आम जनता होऐ जां फ्ही राजनीतिक पार्टिआं, अपने एजेंडे थमा उप्पर उट्टिऐ कश्मीर उप्पर गल्लबात दे हक च न।  बसोसनाक गल्ल एह ऐ जे इस गल्ला गी कोई नेईं जानदा ऐ जे शुरूआत कुत्थुआं कीत्ती जा।  राश्ट्रपति प्रतिभा पाटिल जम्मू-कश्मीर सने उत्तर पूर्व च सरकार पासेआ बंदुकें गी शांति करने च व्यस्त संगठनें दा घस्सेआ-पराना राग गै गाई जा करदिआं न।  ऐसे बेआन लम्मे ब’रें समे थमां पढ़ने ते सुनने गी थ्होआ करदे न।  तकरीवन पंञ ब’रे पैह्‌ले अलगाववादिएं कन्नै वार्ता दे दौं दौरचलाए गे हे ब उंदा कोई सकारात्मक नतीजा सामनै नेईं आया जिस करी उस प्रक्रिया गी समग्र वार्ता प्रक्रिया नेईं गलाया जाई सकदा ऐ।  इत्थें तक्कर के इस गल्ला उप्पर बी शक ऐ जे असलियत च बंदुक दी भूमका घट्ट होई गेई ऐ।  जिस खमोशी दा वादा कीत्ता जा करदा ऐ नोहाड़े च साजश बी नजरी औंदी ऐ।  समस्या एह् नेईं ऐ जे शुरूआत कुत्थुआं कीत्ती जा छड़ा एहदा पता नेईं ऐ बलके इस कम्मा लेई जमीन तेआर करने लेई केह-केह कम्म कीत्ता गेआ ऐ ओह बी साफ नेईं ऐ।  वार्ता लेई सेई म्होल बनाए जाने उप्पर बी थोड़ी-मती असैहमति ऐ।  वार्ता लेई लोड़चदी थाहर बनाने लेई बी नमे विचारें कन्नै कोई सामनै नेईं आवा करदा ऐ।  छड़ा एह गलाने कन्नै जे वार्ता शुरू कीत्ती जा किश नेईं होने आहला।  गल्ल उस बेल्लै गै बनी सकदी ऐ जिस बेल्लै जमीनी क्हीकतें गी समझदे होई आम लोकें दिएं भावनाएं दी कदर कीत्ती।  महत्त्वपूर्ण गल्ल मानवाधिकार मसले दा हल ऐ जेहदे उप्पर पूरी घाटी दिआं नजरां टिकी दिआं न।  मानवाधिकार समस्या दा हल राजनीतिक संकट गी ते दूर करग गै एहदे कन्नै-कन्नै गै ओह आम लोकें बश्कार विश्‍वास बहाली दा बी कम्म करग जेहदे कन्नै गल्लबात लेई खरा म्होल तेआर होग। 